KIRJALLINEN KYSYMYS E-2156/01 esittäjä(t): Bart Staes (Verts/ALE) komissiolle. Euroopan raakaöljytukien suuntaaminen uudelleen kestäviin energialähteisiin.



Virallinen lehti nro 134 E , 06/06/2002 s. 0015 - 0016



KIRJALLINEN KYSYMYS E-2156/01 esittäjä(t): Bart Staes (Verts/ALE) komissiolle (18. heinäkuuta 2001) Aihe: Euroopan raakaöljytukien suuntaaminen uudelleen kestäviin energialähteisiin Komissio rajoitti vastauksensa kysymykseen H-0527/01(1) ainoastaan nykyisten uusiutuvia energialähteitä koskevien ohjelmien luettelemiseen. Tämän mukaan ajanjaksolla 19941999 uusiutuviin energialähteisiin käytettiin 10 prosenttia energiabudjetista. Euroina tämä on 300 miljoonaa. Vuosien 1998 ja 2002 välillä komissio tulee myöntämään vaihtoehtoisille energialähteille viidennen toimintaohjelman ja Altenerin kautta noin 477 miljoonaa euroa. Raakaöljytukien uudelleensuuntaamisesta komissio ei anna minkäänlaista lausuntoa. Vuosien 1975 ja 1998 välillä komissio tuki Euroopan öljy-, kaasu ja kivihiilituottajia 747,72 miljoonalla eurolla. Tämä raakaöljyn saama erityishuomio on räikeässä ristiriidassa Kioton kunnianhimoisten hiilidioksidipäästöjä koskevien tavoitteiden kanssa. Vaihtoehtoisten ja perinteisten energialähteiden välinen ero on siis kurottava umpeen. Kysymyksen esittäjä haluaisi komissiolta vielä yksiselitteisen vastauksen seuraaviin kysymyksiin: - Aikooko komissio suunnata raakaöljyteollisuudelle antamansa tuen uudelleen vaihtoehtoisten energialähteiden kehittämiseen ja edistämiseen? - Mikä on syynä, jos komissio ei aio näin tehdä, kun otetaan huomioon Kioton kunnianhimoiset tavoitteet ja vuosia kestänyt raakaöljyteollisuuden tukeminen? (1) Kirjallinen vastaus, 3.7.2001. Loyola de Palacion komission puolesta antama vastaus (9. marraskuuta 2001) Tutkimuksen ja teknologisen kehittämisen (TTK) viidennessä puiteohjelmassa uuden energiateknologian edistämiseen tarkoitettujen varojen jakamisessa on asetettu etusijalle uusiutuvat energialähteet ja energiatehokkuus. Uusiutuvia energialähteitä ja energiatehokkuutta koskeviin toimenpiteisiin kohdennetut varat muodostavat noin 80 prosenttia kokonaisbudjetista. Komissio kuitenkin tukee tasapainoista lähestymistapaa innovatiivisen energiateknologian edistämiseen, ja siksi loput 20 prosenttia voitaisiin kohdentaa perinteisiin energialähteisiin, kuten öljyyn, kaasuun ja hiileen. On syytä huomata, että tukikelpoisten ehdotusten valinnassa yksi pääkriteeri oli hankkeisiin liittyvä ympäristöhyöty. Siksi ehdotusten valinnassa asetettiin etusijalle hankkeet, jotka vähentävät öljy- ja kaasuvarojen hyödyntämiseen liittyviä ympäristövaikutuksia. Öljy- ja kaasuteknologian saaman tuen ja Kioton tavoitteen johdonmukaisuuden suhteen on muistettava, että maakaasun käytön lisääntyminen hiili-intensiivisempien polttoaineiden sijasta on yksi tärkeimpiä tekijöitä kasvihuonekaasujen vähentämisessä. Siinä suhteessa innovatiivisen kaasuteknologian tukeminen voi auttaa saavuttamaan Kioton tavoitteen. On myös todettava, että uusiutuvien energialähteiden saaman taloudellisen tuen lisäksi komissio edistää uusiutuvien energialähteiden pääsyä markkinoille muilla poliittisilla toimenpiteillä, kuten äskettäin hyväksytyllä direktiivillä uusiutuvista energialähteistä tuotetun sähkön käytön edistämisestä sähkön sisämarkkinoilla(1). Direktiivin strategisena tavoitteena on luoda kehys uusiutuvista energialähteistä saatavan sähkön huomattavalle lisäämiselle keskipitkällä aikavälillä. Direktiivissä ei ehdoteta yhdenmukaistettua yhteisön laajuista uusiutuvista energialähteistä tuotetun sähkön tukijärjestelmää. Tarkoituksena on antaa jäsenvaltioiden hankkia lisää kokemusta soveltamalla kansallisia tukijärjestelmiä. Komissio seuraa jäsenvaltioiden kehityskulkua tarkasti saadakseen paremman käsityksen kunkin kansallisen tukijärjestelmän käytännön eduista. Direktiivin 4 artiklassa komissio velvoitetaan antamaan viimeistään neljän vuoden kuluttua direktiivin voimaantulosta kertomus, jossa arvioidaan jäsenvaltioiden erilaisia tukijärjestelmiä. Kertomuksessa tulisi antaa selvä kuva kunkin kansallisen tukijärjestelmän tehokkuudesta kustannustehokkuus mukaan luettuna. Kertomukseen tulee 4 artiklan mukaan tarvittaessa sisältyä ehdotus yhdenmukaistetusta yhteisön laajuisesta uusiutuvista energialähteistä tuotettavan sähkön tukijärjestelmästä. Tällainen ehdotus olisi välttämätön muun muassa silloin, jos haluttaisiin luoda perinteisistä energialähteistä tuotetun sähkön kanssa todella tasavertaiset toimintaedellytykset. Komission vihreä kirja energiahuoltostrategiasta on käynnistänyt keskustelun Euroopan energiapolitiikan tulevaisuudesta. Yksi keskustelunaiheista on eri energialähteiden tukeminen. Tässä yhteydessä komissio on nostanut esiin kysymyksen siitä, pitäisikö öljyalan tapaisten alojen, jotka ovat saaneet julkista tukea aiemmin, osallistua uusiutuvien energialähteiden kehittämisen rahoittamiseen. Yleisemmin ehdotuksessaan kestävää kehitystä koskevaksi Euroopan unionin strategiaksi(2) komissio on esittänyt, että fossiilisten polttoaineiden tuottamiselle ja kulutukselle myönnettävät tuet poistetaan vuoteen 2010 mennessä vaiheittain käytöstä. (1) KOM(2001) 445 lopullinen. (2) KOM(2001) 264.